text: Skab gennemtræk for at undgå lugtgener i Aabenraa
  27 februar 2017 kl. 19.36
  Borgere i Aabenraa oplever mandag aften lugtgener. Årsagen er nu fundet.
  Brand & Redning Sønderjylland får p.t. mange henvendelser om lugtgener i Aabenraa By.
  Den formodede årsag er nu fundet, og lugten vil gradvist forsvinde i løbet af et par timer.
  Brand & Redning Sønderjylland: "Åbn vinduer og døre - og skab gennemtræk."
  Opfordringen fra brandvæsenet er klar.
  - Ved lugtgener indendørs, foretag ventilation. Åbn vinduer og døre - og skab gennemtræk, skriver Brand & Redning Sønderjylland på Twitter.
  Direktør Jarl V. Hansen fra Brand & Redning Sønderjylland oplyser til TV SYD, at lugtgenerne sandsynligvis kommer fra en havnerelateret virksomhed.
  - Vi har bedt virksomheden om at stoppe aktiviteterne, så længe vinden er i den nuværende retning. Det har de gjort, oplyser Jarl V. Hansen.
  Brand & Redning Sønderjylland eller Aabenraa Kommune følger tirsdag op med yderligere information.
  1/2: Formodet årsag til lugtgener i store dele af Aabenraa By er fundet og stoppet. Lugt fortager sig i løbet af et par timer.
  
  2/2:Ved lugtgener indendørs, foretag ventilation. Åbn vinduer + døre og skab gennemtræk. Vi har mange forespørgsler om gener p.t.
  
  